**Hyenovité** (lat. Hyaenidae) je čeľaď mäsožravcov. Slovenský názov väčšiny (staršie všetkých) rodov z tejto čeľade (pokiaľ vôbec majú slovenské meno) je **hyena**.

Vzhľadom pripomínajú psovité, v skutočnosti sú však bližšie k mačkovitým mäsožravcom, cibetkám a ženetkám.

Charakteristika
---------------

Spoločným rysom členov tejto čeľade je veľká hlava a uši, dlhé predné a krátke zadné končatiny, hriva presahujúca zo šije na chrbát – s výnimkou hyeny škvrnitej –, huňatý chvost a krátke tupé nezaťahovateľné pazúry. Hyeny majú štyri prsty na predných a zadných nohách – hyenky majú päť prstov na predných a štyri na zadných končatinách. Charakteristické pre nich je aj zvažujúca sa chrbtová línia. Kožušina je škvrnitá alebo pásavá (hyena hnedá má pás len na nohách).

Výskyt
------

Hyeny a hyenky sa vyskytujú predovšetkým v Afrike, ale hyena škvrnitá sa vyskytuje aj na Blízkom východe a v Prednej Indii. Jedinci z tejto čeľade obývajú savany, krovinaté oblasti a polopúštne habitáty.

Správanie
---------

Hyeny a hyenky sú prevažne nočné tvory, ktoré si vyhrabávajú nory, kde sa ukrývajú dospelé jedince a mláďatá – v prípade hyeny škvrnitej si útočisko v norách vyhľadávajú len mláďatá. Hyeny su teritoriálne cicavce a svoje územia si značkujú pachovými výlučkami vysunuteľnej análnej žľazy. 
Takmer všetky druhy z tejto čeľade sú spoločenské – s výnimkou hyenky cibetkovitej, ktorá je samotárske zviera. Hyeny hnedé a pásavé žijú v skupinách, hyeny škvrnité vytvárajú veľké skupiny zvané klany. Tieto skupiny môžu pozostávať až z 80 jedincov. Keď mláďatá hyeny škvrnitej, ale aj hyeny hnedej dosiahnu vek 2 – 3 mesiacov, sú prenesené do spoločnej nory, kde ich vyživuje každá samica, ktorá má mlieko. Mláďatá zostávajú v nore až do odstavenia, keď sú schopné zúčastňovať sa s dospelými na love a hľadaní potravy, čo býva zvyčajne vo veku okolo 7 mesiacov.

Lov a potrava
-------------

Hyeny sa vyznačujú širokou papuľou, zubami, ktorými drvia kosti, a neuveriteľne silnými čeľusťami – majú ich najsilnejšie spomedzi cicavcov podobnej veľkosti. Najzdatnejším lovcom spomedzi členov tejto čeľade je hyena škvrnitá. Pri love vo svorke dokáže zdolať aj korisť vo veľkosti zebry. Okrem toho je tento druh veľmi výkonný nekrofág. Klany hyen škvrnitých sú schopné odohnať leva od koristi. Hyena pásavá sa rovnako ako hyena hnedá živí poväčšine zdochlinami, okrem toho občas ulovia malú korisť.

Trávenie
--------

Všetky hyeny sú schopné stráviť aj kožu a kosti, ktoré iné cicavce stráviť nedokážu. Časti potravy, ktoré nevedia stráviť – ako sú väzivá, srsť a kopytá –, vyvrátia. Zaujímavé je, že hyenka cibetkovitá, ktorá má rovnaké tráviace schopnosti, nežerie väčšie živočíchy. Hyenka má drobné zuby a lepkavý jazyk, ktorý jej dobre slúži na vyťahovanie termitov. Pri získavaní tejto potravy jej málokto konkuruje, prístup k nej vyžaduje minimálne úsilie a jej výživná hodnota je prekvapivo vysoká. Za jedinú noc môže hyenka skonzumovať až 200 000 termitov.

Systematika
-----------

Novší systém:  

hyenovité:

* ?rod †Allohyaena
* ?rod †Protictitherium
* rod †Plioviverrops
* rod †Tongxinictis
* rod †Tungurictis
* rod Proteles – hyenka/hyena; zaraďované aj pod Viverridae; jediný recentný druh hyenka cibetkovitá/hyena cibetovitá (Proteles cristatus)
* podčeľaď Ictitheriinae
	+ rod †Ictitherium (Galeotherium; Hyaenalopex) – prípadne bez typového nálezu Ictitherium viverrinum
* podčeľaď Hyaeninae
	+ rod †Thalassictis (Palhyaena) – monofyletickosť sporná
	+ rod †Hyaenotherium (Hyaenictitherium)
	+ rod †Miohyaenotherium (Miohyaena)
	+ rod †Hyaenictitherium
	+ rod †Hyaenictis
	+ skupina †Chasmaportheteini
		- rod †Lycyaena
		- rod †Hyaenictis
		- rod †Chasmaporthetes (Ailurena, Lycyaena, Euryboas)
	+ skupina Hyaenini
		- rod †Metahyaena
		- rod †Palinhyaena
		- rod †Ikelohyaena
		- rod †Belbus – zaraďované aj pod Percrocutidae
		- rod †Leecyaena
		- rod Parahyaena – hyena; zaraďované aj pod rod Hyaena alebo staršie pod rod Pachycrocuta; jediný druh hyena hnedá/hyena čabraková (Parahyaena brunnea, Hyaena brunnea, Pachycrocuta brunnea)
		- rod Hyaena (Plesiocrocuta, Euhyena) – hyena; jediný druh hyena pásavá (Hyaena hyaena)
		- rod †Pliocrocuta
		- rod †Pachycrocuta
		- rod †Adcrocuta (Hyaena)
		- rod Crocuta – hyena; jediný recentný druh hyena škvrnitá (Crocuta crocuta)

  

Starší systém podľa McKenna and Bell (1997) :  

hyenovité:

* rod Tongxinictis
* podčeľaď Percrocutinae – to je v novších systémoch čeľaď Percrocutidae
	+ rod †Percrocuta
	+ rod †Dinocruta
	+ rod †Belbus
	+ rod †Allohyaena
* podčeľaď Protelinae
	+ rod †Proteles
* podčeľaď Ictheriinae
	+ rod †Herpestides – inde zaraďované pod Viverridae alebo Herpestidae
	+ rod †Plioviverrops
	+ rod †Ictitherium
	+ rod †Thalassictis
	+ rod †Hyaenotherium
	+ rod †Miohyaenotherium
	+ rod †Lycyaena
	+ rod †Tungurictis
	+ rod †Protictitherium
* podčeľaď Hyaeninae
	+ rod †Palinhyaena
	+ rod †Ikelohyaena
	+ rod Hyaena
	+ rod †Hyaenictis
	+ rod †Leecyaena
	+ rod †Chasmaporthetes
	+ rod Pachycrocuta – vrátane Parahyaena
	+ rod †Adcrocuta
	+ rod Crocuta

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Hyenovité**
* Spolupracuj na Wikidruhoch Wikidruhy ponúkajú informácie na tému **Hyenovité**

Zdroje
------

BURNIE, David; KOVÁČ, Vladimír, a kol. *Zviera: Obrazová encyklopédia živočíšnej ríše*. Bratislava : Ikar, 2002. ISBN 80-551-0375-5. 

1. ↑  prístupy október 2011: ,  Archivované 2013-09-04 na Wayback Machine, Wilson and Reeder: Mammal Species of the World ,
2. ↑  citované v  (prístup október 2011)